«Ծառուկյան» խմբակցության առաջարկներից մեկը վերաբերում է ՀՀ մարզերից կուսակցության համապետական ցուցակում պարտադիր թեկնածուներ ունենալուն: Առաջարկվում է Ընտրական օրենսգրքում սահմանել, որ կուսակցության, կուսակցությունների դաշինքի եւ դաշինքում ընդգրկված կուսակցություններից յուրաքանչյուրի համապետական ընտրական ցուցակի առաջին մասում առաջին համարից սկսած՝ ցանկացած ամբողջ թվով վեցնյակներում (1-6, 1-12, 1-18, յուրաքանչյուր մարզից մեկական թեկնածու առաջադրելու սկզբունքով եւ այդպես շարունակ` մինչեւ ցուցակի ավարտը) ընդգրկվեն՝ վերջին 5 տարում ՀՀ մարզում գրանցված եւ մշտապես բնակվող թեկնածուներ: Համապետական ընտրական ցուցակում ՀՀ մարզերից թեկնածուների առաջադրման հերթականությունը հաջորդաբար կորոշվի՝ ընտրություններին նախորդող վերջին մարդահամարի տվյալներով առավել մեծ թվով մշտական բնակչություն ունեցող մարզից: Համապետական ընտրական ցուցակի առաջին մասից ՀՀ մարզից պատգամավոր ընտրված կամ մանդատից հրաժարված եւ լիազորությունները վաղաժամկետ դադարած պատգամավորի մանդատն առաջարկվում է տալ այդ կուսակցության համապետական ընտրական ցուցակի առաջին մասի՝ նույն մարզից ընդգրկված հերթական հաջորդ թեկնածուին: Եթե համապետական ընտրական ցուցակի առաջին մասում ՀՀ տվյալ մարզից այլ թեկնածու չկա, ապա մանդատը կտրվի համապետական ցուցակի հաջորդ համարի թեկնածուին: